URRUZUNO URRESTI (EH Bildu, 2013-06-27):
Egun on guztioi, lehendakari jauna.
Irrati lizentzien auzia Ganbera honetara ekartzea premiazkoa iruditu zaigu, batez ere auzia irtenbiderik gabe bere horretan geratzeko arriskuan dagoela iruditzen zaigulako. Gaiak lehenbailehen heltzea eskatzen du eta afera honek urgentzia duenez, orain arte arrazoi bat edo bestez geldirik dagoelako.
Dakizuenez, 2012ko otsailaren 28an, Gobernu Kontseiluak maiztasun modulatuko irrati lizentziak emateko lehiaketa publikoaren oinarriak onartu zituen eta 26, 27 urteetan arlo horretan egondako hutsunea betetzera zetorren nolabait.
Dakizuenez ere, lehiaketa prozeduran izandako irregulartasunen ondorioz, lehiaketa bertan behera utzi zen, eta urrian, behin behineko lizentzia banaketa egin bazen ere, banaketa hau ere baliogabetua izan zen, eta ordutik hona, Gobernuak inolako irteerarik ez dio eskaini eta bere auzia horretan dago.
Euskal Herria Bilduk uste du afera hau ezin dela denboran luzatu eta Gobernuari dei egiten dio berrartu eta irtenbide bat ematera. Funtsean, hau da Euskal Herria Bilduk gai hau hona ekartzeko duen arrazoi nagusia. Hala ere, badago kontu bat, eta irtenbidea bilatu behar dela esaten dugunean nahi dugu azaldu edo ohartarazi irtenbidea ez dela koiunturala izan behar.
Alegia, ez gaudela soilik hitz egiten bere garaian eten egin zen prozesu bat berrartzeaz bakarrik. Uste dugu hori, zentzu horretan, lehen zeregina dela, Gobernuak lehenbailehen abordatu behar duen zeregina dela.
Baina arazoa harago doa eta arazoa orokorragoa dela ulertzen dugu. Izan ere, prozesua bera, bere momentuan bururaino eraman izan bazen ere, gaur egun izango genituelako hainbat eta hainbat irrati prozesu horrek eskainitakotik kanpo. Hau da, prozesu horrek ez du inolaz ere erregulatzen Euskal Herrian daukagun irrati guztien egoera. Eta guretzat hori da aurrerantzean abordatu behar den kontua.
Izan ere, Partidu Sozialistaren Gobernuari aitortu egin behar zaio lizentzien banaketa publikoa deitu izana, lehen esan dudan bezala, 26-27 urteetan burutu gabe egon zenean urrats hori eman izana aitortzekoa eta txalotzekoa da.
Baina uste dugu horrarte txalotu dezakegula. Izan ere, hortik aurrera, erabaki hori hartu izatetik aurrera eramandako prozesua nahiko penagarria eta tamalezkoa izan zela, bai prozedurari dagokion heinean eta bai bertan ezarritako baldintzei zegokienean ere.
Irratigintzako eragileek beraiek momentuan bertan helarazitako mezua, kaleratutako mezua ia aho batekoa izan zen. Eta zioten hala edo nola Madrilen ezarritako talde enpresarialen monopolioa indartzera zetorrela prozedurak markatzen zituen baldintzak. Eta prozedura eten ezik ere, lehen esan dudan bezala, gaur egun, hamaika irrati leudeke dauden bezala, egoera ez legezko edo alegalean.
Beraz, gaizki egindakoa konpontzea edo zuzentzea egungo Gobernuari dagokio eta, lehiaketatik harago, sektore guztiari zuzendutako ekintza plan bat jartzea dagokio.
Lehen zeregina, egiteke dagoena, aurreko lehiaketa publikoari dagokion ebazpena ematea da. Eta hori berehala egin beharreko kontu bat da.
Gobernuarekin berarekin honen inguruan hitz egin izan dugunean isilune administratiborik ez dela egongo esan zaigu. Baina gaur da eguna hainbat irratik auzitegietara jo dutela, ulertu izan dutelako, izan ere, Gobernuak isilune administratibo bat zabaldu egin duela zentzu honetan.
Gaur, gaurko prentsan justu ateratzen da ere hainbat irratik salatu egiten dutela Gobernua nolabait beraiekin jolasten dabilela kontu honekin.
Beraz, hori da hemen azpimarratu nahi dugun lehen ideia. Gobernuak ebatsi egin behar du lehenbailehen eten izan zen prozesua berriro ere hasieratik berrartzen den ala eten egin zen momentutik berrartua izan behar den.
Hori da Gobernuak berehala egin behar duen gauza bat, aurrerantzean hortik abiatuta jakin ahal izateko nola bideratzen dugun egiteko guztia.
Irrati sektorea, anitza dena...
...jakin ahal izateko nola bideratzen dugun egiteko guztia.
Irrati sektorea, anitza dena, berdintasunean tratatua izan behar da eta hori da uste dugu ere lehengo prozedurak nolabait bermatzen ez zuena. Talde enpresarial handiak edozein herriko irrati libre batekin parekatuak izan ziren, edozeinekin. Ezartzen ziren abalen kopuruak berez, automatikoki hainbat irrati libre eta komunitario prozedura horretatik kanpo uzten zuen beraientzat ezinezkoa zelako eskatzen ziren kopuruei aurre egitea.
Beste alde batetik, eta aitortzen eremuan atalean sartuta ere, guk onartu egiten diogu Partidu Sozialistari bere garaian euskararen gainean konkurtso horretan jarri izandako irizpidea eta uste dugu aurrerantzean ere hala izan behar duela. Hori erabaki politiko bat da eta uste dugu aurrerantzean badagoela hartu beharreko beste erabaki politiko bat ere zentzu edo norabide horretan doana.
Eta erabakia izan behar da, euskararen irizpidearekin bezala, irrati komunitarioei ere leku egin behar zaiela prozedura horretan eta 11 lizentzia gorde baldin baziren euskararen irizpideari jarraiki, irrati komunitarioentzako ere kopuru bat ezinbestean jarri egin behar dela. Eta horri jarraiki, Gobernuak erabakiko balu eten zen momentutik berrartzea, ikusten dugu Gobernuak ahaleginak egin behar dituela horretatik kanpo ehuneko handi batean aurkitzen diren irratiei irtenbidea emateko bideak.
Uste dugu ere, hala behar duela izan guzti hau ikus-entzunezko ez dugun lege baten baitan arautua etorri behar dela. Badakigu ere ikus-entzunezkoen legeak Ganbera honetan ez duela entusiasmo handiegirik sortzen, talde parlamentarioen aldetik ez dagoela nolabaiteko adostasunik hori aurrera eramateko. EH Bilduk, ordea, uste du ezinbestekoa dela. Gaur irratigintzaz ari gara hemen, baina baita telebistaz beraz aritzerakoan ere. Euskal Autonomi Erkidegoak bere baitan derrigorrezko ezinbestekoa duela ikus-entzunezkoen lege bat guzti hau arautua edukiko duena.
Beraz, zentzu horretan ere, beharrezkoa izango da FMko frekuentziak gestionatu ahal izateko eskumena herrialde honetan egotea Madrili behin eta berriro eskaerak egiten egon beharrean eta horrek nolabait eman behar diola irtenbidea daukagun irrati espazio anitzari eta errealitate anitzari.
Beraz, azpimarratutako ardatz horien baitan, aurkezten dugu gaur legez besteko bat non erdibidetua izan den Alderdi Jeltzalearekin eta esan bakarrik EH Bilduk aipatutako ardatza hauen baitan jarraituko duela lanean aurrerantzean ere.
Eskerrik asko.